Egls averts per ils utschels

Il mais passà è cumparì in nov tom en la retscha "Egls averts". Ils mammals ed ils amfibis han survegnì cumpagnia dals utschels pia d'ina spezia d'animals che ha gia adina fascinà e provocà ils umans pervi da sia moda da viver speziala.
Il nov cudesch pussibilitescha als amaturs d'utschels ed als ornitologs dal temp liber da suandar l'istorgia da questa creatira. Els vegnan infurmads davart la derivanza dals utschels e pon vesair co che quels èn sa sviluppads dal dinosaur fin a l'utschè d'ozendi. Plinavant emprendan ins d'enconuscher las differentas furmas dad alas e lur funcziuns specificas. Ulteriurs temas èn la tschertga da partenaris, il cumportament da gnivaziun, las spezias dad ovs e la sortida da l'ov dal pulschain. Tut quai è descrit en ina lingua concisa e clera.
Pleds difficils vegnan explitgads a la fin dal cudesch cun agid d'in glossari monoling. Sper il text bain chapaivel dattan en egl las illustraziuns attractivas. Ellas fan vairamain ch'ins prenda adina puspè gugent enta maun quest cudesch per sfegliar e sa smirvegliar.
La collecziun "Egls averts" sa drizza a tut quels che s'interessan per ils differents temas, ella è dentant er adattada fitg bain per las scolas. Per tudestg existan gia models da lecziuns per introducir las tematicas en scola. Ils responsabels per l'ediziun rumantscha pondereschan perquai la pussaivladad da crear in sumegliant agid per las magistras ed ils magisters che han l'intenziun da duvrar quests cudeschs en lur instrucziun.
Ils cudeschs da la collecziun "Egls averts" pon ins retrair per fr. 24.50 tar la LR ed en librarias che vendan cudeschs rumantschs.

[Pagina rumantscha]